“Dali smo nalog da javni poziv za vanjsku produkciju na HRT-u mora biti jasniji u svim svojim segmentima. Korigirat ćemo pravila, a sve opcije koje se pojavljuju u budućem procesu ugovaranja bit će detaljno razrađene i neće više biti dvojbenih situacija“, zagrmio je trenutačni vršitelj dužnosti glavnog ravnatelja HRT-a Blago Markota preuzimajući mandat i najavljujući obračun i svojevrsno „čišćenje“, blago rečeno, dubioznih projekata vanjske produkcije za javnu radioteleviziju ostvarenih izravnom pogodbom s potpisom prošle godine ražalovanih prisavskih „faraona“ – glavnog i v.d. glavnog ravnatelja Gorana Radmana i Siniše Kovačića.

Upravo projekti vanjske produkcije za HRT, netransparentno ugovoreni i sklopljeni izravnom pozivom s HRT-a u posljednjim danima vlasti Radmana i Kovačića, ostavljaju trpki dojam kako se na HRT-u u posljednji trenutak prije smjena pogodovalo izabranim autorima, ali i da su se kupovala buduća savezništva prihvaćanjem ideoloških projekata – filmova – odnosno serijala toliko dragih političkim elitama koje, onako usput, i biraju „prisavske faraone“. Višemilijunski iznosi za te projekte pritom nisu bili važni jer ih, naravno, financiraju građani plaćanjem radiotelevizijske pretplate, a još manje su bili važni rokovi isporuke ugovorenih serija i njihovo emitiranje na javnoj radioteleviziji. Rokovi su za probijanje, a suvisle programske sheme na HRT-u ionako već nema nekoliko godina.

Izravni dogovor

„Balkanska kuhinja“, planirani serijal Denisa Kuljiša i „General“ Antuna Vrdoljaka dva su HRT-ova (su)financirana projekta koja podjednako „idu na dušu“ Gorana Radmana i njegova nasljednika Siniše Kovačića, bez obzira na njihove navodne ideološke razlike, politički svjetonazor, sklonost čistkama na HRT-u i neostvarene ili nedokazane menadžerske sposobnosti na javnoj radioteleviziji.

Oba su ta projekta Radman i Kovačić potpisali u posljednjih mjesec dana svojih mandata – ugovor za Kuljiševu „Balkansku kuhinju“ Radman je potpisao 9. veljače prošle godine, samo dvadesetak dana prije očekivane smjene, a Kovačić je ugovor s Vrdoljakom za „General“, film i serijal o životu generala Gotovine, potpisao 9. rujna, također dvadesetak dana prije isteka produljenog mu mandata vršitelja dužnosti glavnog ravnatelja HRT-a.

Oba su projekta ugovorena bez pozitivne odluke nadležnog povjerenstva javne radiotelevizije – odnosno na temelju isključive odluke Radmana i Kovačića i(li) njihovih pulena, a zajedničko tim projektima je i stroga „poslovna tajna“ o cijeni ugovora koju je HRT u oba slučaja uspješno službeno čuvao neka tri mjeseca. I to sve do trenutka kada novinar Hine nije „iskopao“ da će nas Kuljišev projekt stajati nekih 999.468 kuna, te službenog navođenja u godišnjem izvješću o poslovanju za 2016. da će HRT-ovi pretplatnici Vrdoljakova „Generala“ sufinancirati sa oko 9,6 milijuna kuna, malo manje od 10 milijuna kuna – granice nakon koje svaki ravnatelj, pa čak i bivši v.d. Kovačić, mora imati odobrenje Nadzornog odbora Hrvatske radiotelevizije.

Probijanje rokova

Zajedničko u projektima Kuljiša i Vrdoljaka je i probijanje, odnosno nejasno ugovoranje rokova za isporuku „audiovizualnog djela neovisnog proizvođača“ HRT-u pri čemu je Kuljiš najavio kašnjenje, a Vrdoljak nije najavio čak ni datum početka snimanja svog već djelomično plaćenog projekta.

No, kako je portalu Forum.tm potvrđeno, nisu samo način ugovaranja, rokovi, termini isplate i cijene ugovorenih projekata bile sporne ili, blaže rečeno, netransparentne, pokazalo se i da je HRT kupio „mačka u vreći“ – barem što se tiče Kuljiševa projekta.

Naime, kako nam je u telefonskom razgovoru potvrdio sam „balkanski kuhar“ Denis Kuljiš, došlo je do priličnih izmjena u snimanju već ugovorenog projekta s HRT-om i do odustajanja od, kako je Kuljiš istaknuo, prilično ambicioznih ciljeva tog serijala koji bi se sada, prema Kuljišu, mogao zvati „Zapadnobalkanska kuhinja“ ili 'Srednjoeuropska kuhinja'“. Kako je Kuljiš potvrdio, „Balkanska kuhinja“ je zbog „produkcijskih problema“ odustala od snimanja dokumentarca i razgovora s osobama koji su obilježile povijest, politiku i društvo u posljednjih dvadesetak godina iz područja cijele regije, već će se ograničiti samo na Hrvatsku i nekoliko susjednih, uglavnom zapadnih zemalja. Kuljiš je potvrdio i kako je snimanje „Balkanske kuhinje“ počelo u rujnu prošle godine, iako je prema ugovoru taj serijal od deset nastavaka u trajanju od 48 minuta već tada trebao biti najavljen, pa u kasnu jesen i emitiran u prestižnom terminu na HTV-u 1.

Samim time Kuljiš je potvrdio i zle slutnje i najave upućenih s HRT-a koji su već prilikom potpisivanja ugovora za „Balkansku kuhinju“ početkom prošle godine najavljivali probleme, očekujući ih u rokovima isporuke ugovorenog serijala, ali i u kvaliteti isporučenog materijala.

No, u dopisu HRT-a vezanom za taj Kuljišev projekt koji je još u svibnju prošle godine upućen Hini, dan je prvi službeni odgovor vodstva javne radiotelevizije koje je, osim općenitih podataka, dalo i optimističnu varijantu ishoda tog deala Kuljiša i Radmana ostvarenog uz malu „asistenciju“ njegovih podređenih.

„Za seriju 'Balkanska kuhinja' ugovor je potpisan 9. veljače 2016. a potpisali su ga tadašnji glavni ravnatelj Hrvatske radiotelevizije Goran Radman i ovlaštena osoba tvrtke Paragon Nada Mirković (supruga Denisa Kuljiša – op.a). Snimanje je započelo, a emitiranje je predviđeno ujesen ove godine na Prvome programu Hrvatske televizije (HRT – HTV 1). Scenarist je Denis Kuljiš“, navodilo se u odgovoru Hini u kojem je, pomalo neuobičajeno, dana opaska u kojoj se službeni HRT, nakon smjene Radmana, pomalo ograđivao od tog projekta prebacujući odgovornost na tada nedavno smijenjene, posrnule HRT-ove šefove.

„Ovime ističemo i kako Povjerenstvo za dokumentarne sadržaje u sastavu Zoran Mihajlović, Siniša Galar, Robert Zuber, Marija Kosor i Đelo Hadžiselimović nije dalo preporuku za spomenuto djelo. Odluku o nabavi djela donijeli su tadašnji ravnatelj Poslovne jedinice Program Hrvatske radiotelevizije Saša Runjić i tadašnji glavni urednik Prvoga programa Hrvatske televizije (HRT – HTV1) Igor Tomljanović“, isticalo se u priopćenju.

Neisporučeni materijali

O „Balkanskoj kuhinji“ tada se nije ništa novo moglo čuti do listopada prošle godine kada je, nakon objave interne revizije na HRT-u, Kuljiš T-portalu kazao kazao kako su ugovor potpisali u siječnju, prva rata u visini od 20 posto sjela im je tek u svibnju, a do početka snimanja trebala je biti isplaćena polovica ugovora – odnosno oko 500.000 kuna. „To se nije dogodilo i mi smo zatražili pomicanje roka“, pojasnio je Kuljiš, spominjući aneks ugovora s HRT-om u kojem bi se isporuka serije prolongirala do proljeća, kako je istaknuto, 2017. godine.

No, „balkanski kuhar“ je u najnovijem obraćanju Forum.tm-u ovog tjedna izbjegao dati odgovor „o proljeću“ – odnosno kada će biti završen i HRT-u isporučen njegov serijal naglašavajući da se cijeli „materijal snima u cijelosti i kao takav će biti i isporučen“. Isto tako, nije odgovorio je li bilo dodatne isplate od HRT-a nakon početne od najmanje 200.000 kuna, ili dvadeset posto od ugovorenog iznosa. I HRT je u odgovoru Forum.tm-u bio iznimno „suh“, iako je bila riječ o sočnoj „Balkanskoj kuhinji“.

„Materijali još nisu isporučeni, a autoru je u skladu s potpisanim ugovorom o nabavi navedenoga djela avansno uplaćen dio sredstava“, stoji u odgovoru HRT-a.

S druge strane, ako je u pitanju novac koji je HRT već uplatio i još će uplaćivati autorima iz tzv. vanjske produkcije i to na temelju izravnog poziva i diskrecijske odluke prisavskih šefova, Antun Vrdoljak je kao redatelj „Generala“, kojem je zeleno svjetlo dao Siniša Kovačić bio vrlo jasan.

„To je nepristojno pitanje i u svijetu je nepojmljivo da se to pita“, zagrmio je Vrdoljak na novinare prilikom potpisivanja ugovora u zgradi HRT-a gdje se, kako je to inače pristojno, očekivao odgovor domaćina i sufinancijera projekta – u ovom slučaju HRT i tadašnjeg v.d. glavnog ravnatelja Siniše Kovačića.

O HRT-ovom udjelu u sufinanciranju „Generala“, filma i osam epizoda serije o životnom putu generala Ante Gotovine, nije htio govoriti ništa niti tadašnji „prisavski faraon“ Siniša Kovačić iako je već tada bilo poznato da je na natječaju HAVC-a „General“ dobio 4,2 milijuna kuna.

„Još se ne može govoriti o konkretnom iznosu jer je svaki ugovor poslovna tajna, no sve će se vidjeti u godišnjem izvješću HRT-a“, kazao je Kovačić koji je mjesec dana nakon toga otišao u HRT-ovu „ropotarnicu povijesti“ jer mu je istekao „forsirani“ produljeni mandat v.d.glavnog ravnatelja.

Kako se kasnije ispostavilo, vrijednost ugovora s njegovim potpisom na kraju mandata iznosila je 9,6 milijuna kuna što je iznos koji, vjerujemo, Kovačić do kraja svog života više neće moći potpisati niti biti u takvoj prilici. S druge strane, i nakon Kovačićeva odlaska službeni HRT je jako štur što se tiče novih informacija oko poteza tog pretposljednjeg v.d. vršitelja dužnosti u, za Hrvatsku radioteleviziju, zlosretnoj 2016.

HRT je, slično kao i u prvom odgovoru za projekt „balkanskog kuhara“ – Denisa Kuljiša, dao samo općenite informacije.

Uvjeti natječaja

„Glede upita o igranome filmu i televizijskoj seriji 'General', obavješćujemo Vas kako je ugovor o snimanju tih djela uime Hrvatske radiotelevizije 9. rujna 2016. godine potpisao tadašnji vršitelj dužnosti glavnoga ravnatelja Hrvatske radiotelevizije Siniša Kovačić, a uime tvrtke Kiklop film producent Andrija Vrdoljak. Riječ je o djelima koja su ugovorena izravnim pozivom, a vrijednost je potpisanoga ugovora 9,6 milijuna kuna. Ugovoreni je rok isporuke početak 2018.“, stoji u odgovoru HRT-a u kojem nije navedeno je li Vrdoljaku uplaćeno dvadesetak posto, ili je bilo uplaćivanja još koje rate od dogovorenih 9,6 milijuna kuna.

S druge strane, Antun Vrdoljak je za Forum.tm kazao kako o HRT-ovoj uplati novca za „Generala“ ne zna ništa jer se o tome brine producentska kuća njegova sina Andrije – Kiklop film.

Vrdoljak je potvrdio i kako još traži lokacije za snimanje „Generala'“, a nije se htio ni određivati o roku isporuke ugovorenog materijala HRT-u iako bi, prema ugovoru, to trebalo biti za manje od dvanaest mjeseci.

Prema najavama, „Balkanska kuhinja“ i „General'“ mogli bi biti jedni od posljednih projekata koji su dogovoreni izravnim pozivom i diskrecijskom odlukom s potpisom prisavskih šefova koji će, prema svemu sudeći, kasniti ili biti naknadno modificirani.

Naime, stručnim službama HRT-a naloženo je da javni poziv u budućem razdoblju mora biti jasniji, jer kako je trenutačni v.d. glavnog ravnatelja Blago Markota naglasio, HRT mora izbjeći slične situacije u budućnosti. No, i to treba uzeti s rezervom – jer nalog je na HRT-u bio da se već u prosincu prošle godine pripreme uvjeti natječaja za vanjsku produkciju u 2017. koji je, prema riječima Markote, trebao biti objavljen već u siječnju – prije razgovora s novim kandidatima i izbora novog glavnog ravnatelja u Hrvatskom saboru.

No, i nakon toga, kako bi zlobni jezici zaključili, na HRT-u će se i dalje provlačiti „generali“ i „balkanski kuhari“. Sve do ograničenja ovlasti glavnog ravnatelja Hrvatske radiotelevizije, odnosno izmjena Zakona o HRT-u.

Tekst je financiran sredstvima Fonda za poticanje pluralizma i raznovrsnosti elektroničkih medija Agencije za elektroničke medije za 2017. godinu